section_heading: Uspio se osloboditi optužbi i postati vođa KPJ
paragraph_text: Broz je boravio u Parizu i dva mjeseca, navodno zbog birokratskih grešaka, nije mogao dobiti vizu za Moskvu. Istovremeno je u Moskvu pozvan Petko Miletić, koji je bio "u igri" kao kandidat za generalnog sekretara KPJ. Vodile su se u tim prilikama uobičajene zakulisne borbe za vlast, u kojima su se sukobljavali raznoliki interesi grupa u KPJ, KP Bugarske i Francuske i u Moskvi. Josip Kopinič tvrdi da je na Brozovu molbu otišao u Moskvu gdje je, oslanjajući se na veliki ugled koji je postigao svojom hrabrošću u Španjolskoj, uspio saznati koje su optužbe protiv Broza.